﻿ DOUĂ PERSPECTIVE ÎN EXPLICAREA SATISFACŢIEI FAŢĂ DE VIAŢĂ:  TOP-DOWN VS. BOTTOM-UP FLORENTIN FLAVIUS MIHALACHE atisfacţia românilor faţă de viaţă, ca indicator general al bunăstării subiective, reprezintă un produs sau un factor al S satisfacţiei faţă de domeniile vieţii? La această întrebare am încercat să răspundem prin analiza modelelor top-down şi bottom-up ce explică geneza bunăstării subiective pe baza relaţiilor de cauzalitate dintre indicatorii domeniului. În urma testării celor două perspective (top-down şi bottom-up) am ajuns la concluzia că ambele oferă explicaţii sensibil egale asupra domeniului satisfacţiei faţă de viaţă. Cu alte cuvinte, analiza datelor (cercetarea BOP mai 2006 şi datele panel ale ICCV privind Diagnoza Calităţii Vieţii pe anii 1997 şi 1998) a evidenţiat faptul că domeniul satisfacţiei faţă de viaţă se constituie în urma unui proces de dublă determinare, prin care satisfacţia generală faţă de viaţă este atât cauză, cât şi efect al satisfacţie faţă de domeniile vieţii. Cuvinte cheie: satisfacţia faţă de viaţă, bunăstare subiectivă, model top-down, model bottom-up, domenii ale vieţii. SATISFACŢIA FAŢĂ DE VIAŢĂ – PRINCIPAL INDICATOR AL BUNĂSTĂRII SUBIECTIVE Satisfacţia este definită ca reprezentând „starea subiectivă rezultată din împlinirea necesităţilor, lipsa de tensiuni, de anxietate; se fundează pe aprecierea pozitivă a modului de desfăşurare a vieţii în general sau a unei stări particulare a acesteia” (C. Zamfir în Zamfir şi Vlăsceanu coord., 1993, 522–523). Dacă ne referim la satisfacţia faţă de viaţă remarcăm caracterul polisemantic al acestui concept, în sensul că „pe de o parte este folosit ca un indicator general de bunăstare subiectivă, din altă perspectivă este numai o componentă (cea cognitivă a acestuia)” (Bălţătescu, 2003, 254). Domeniul bunăstării subiective este considerat ca reprezentând produsul a trei componente aflate în strânsă legătură: satisfacţia faţă de viaţă, afectele pozitive  Adresa de contact a autorului: Florentin Flavius Mihalache, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România; e-mail: mihalacheflavius@yahoo.com. CALITATEA VIEŢII, XIX, nr. 1–2, 2008, p. 71–83 72 FLORENTIN FLAVIUS MIHALACHE 2 şi afectele negative (Diener, 1984; Diener şi Suh, 1997). Referindu-se la domeniul bunăstării subiective, cercetătorul olandez Ruut Veenhoven plasa indicatorii privind satisfacţia, alături de cei ce măsoară fericirea sau mulţumirea, în centrul abordărilor privind cunoaşterea calităţii subiective a vieţii indivizilor (Veenhoven, 1989). În perspectiva oferită de Veenhoven, satisfacţia faţă de viaţă („overall happines”) priveşte evaluarea globală pe care individul o face propriei vieţi prin realizarea unei analize la nivel cognitiv a acesteia. Indicatorii privind fericirea („indicators of hedonic level of affect”) sunt expresia evaluării la nivel afectiv a vieţii individului (Veenhoven, op. cit., 1989). Distincţia dintre aceste două categorii de indicatori se face, conform explicaţiei oferite de autor, pe baza nivelului la care se realizează evaluarea vieţii (afectiv sau cognitiv). Prin asumarea caracterului de produs cognitiv al indicatorilor de satisfacţie se subliniază faptul că, prin intermediul acestora, bunăstarea subiectivă este evaluată pe baze raţionale, urmărindu-se realizarea unei imagini coerente asupra perceperii vieţii de către individ. În acest sens, indicatorii de satisfacţie descriu o realitate pe care individul o filtrează prin mijloace raţionale, prin intermediul propriei cogniţii, pe când fericirea, ca indicator al bunăstării subiective, este imaginea unei evaluări afective a vieţii. Indicatorii privind fericirea sunt rezultatul implicării emoţionale a individului în actul evaluator, descriind astfel o imagine puternic ancorată în subiectivitatea fiecărei persoane. Cea de-a treia categorie de indicatori privind bunăstarea subiectivă, în viziunea lui Veenhoven, se referă la mulţumirea individului cu propria viaţă („contentment”). Indicatorii privind mulţumirea se caracterizează printr-o pregnantă latură comparativ-evaluativă asupra vieţii umane, prin prisma faptului că mulţumirea asumată de subiecţi rezultă din gradul în care aceştia consideră că şi-au îndeplinit propriile obiective (Veenhoven, op. cit, 1984). Aceasta însemnând că, în evaluarea privind nivelul de mulţumire al individului faţă de aspectele vieţii, rolul determinant este jucat de analiza critică pe care acesta o face propriei existenţe, luând în calcul in-put-urile (obiectivele) şi out-put-urile (realizările). Veenhoven (1989) consideră satisfacţia faţă de viaţă ca reprezentând măsura 1 în care indivizii îşi evaluează „viaţa ca întreg” , subliniind astfel caracterul general al acestui indicator. Măsurarea satisfacţiei se realizează şi prin utilizarea unei palete largi de indicatori privind aspectele concrete ale vieţii (satisfacţia faţă de serviciu, satisfacţia faţă de viaţa de familie, satisfacţia faţă de nivelul material, satisfacţia faţă de petrecerea timpului liber etc.). 1 Veenhoven consideră că măsurarea satisfacţiei şi fericirii prin măsuri compozite nu duce la rezultate mai bune decât utilizarea unor indicatori singulari privind evaluarea vieţii ca întreg (Veenhoven, op. cit., 1989). 3 DOUĂ PERSPECTIVE ÎN EXPLICAREA SATISFACŢIEI FAŢĂ DE VIAŢĂ 73 Privind aria indicatorilor bunăstării subiective din perspectiva relaţiilor dintre indicatorul general privind satisfacţia faţă de viaţă şi indicatorii ce măsoară satisfacţia faţă de domeniile vieţii consemnăm disputa dintre două modele teoretice aparent juxtapuse. În acest sens, dezbaterea ştiinţifică cunoaşte o vie controversă între exponenţii modelelor top-down şi bottom-up. De mai bine de două decenii diverşi cercetători au urmărit să ofere o viziune teoretică puternic susţinută pe date asupra sensului relaţiei cauzale dintre indicatorul privind satisfacţia generală faţă de viaţă şi indicatorii privind satisfacţia faţă de domeniile vieţii. TOP-DOWN VS. BOTTOM-UP: CONTROVERSA TEORETICĂ ŞI METODOLOGICĂ Controversa vizând validitatea modelelor ce susţin determinarea dintre satisfacţia generală şi satisfacţiile faţă de domeniile vieţii îşi are originea în teoretizarea de către E. Diener (1984) a modelelor bottom-up şi top-down. Conform perspectivei bottom-up, satisfacţia generală faţă de viaţă este rezultatul luării în calcul de către individ, într-o măsură evaluativă generală, a tuturor aspectelor vieţii, în timp ce perspectiva top-down susţine că satisfacţia generală faţă de viaţă (care se constituie sub influenţa particularităţilor psihice ale individului) determină modul în care individul evaluează diversele aspecte ale vieţii (Diener, 1984). Cu alte cuvinte, modelul bottom-up afirmă existenţa unei relaţii determinante de jos în sus (dinspre aspectele vieţii spre evaluarea generală a satisfacţiei), în timp ce modelul top-down susţine existenţa unei relaţii cauzale de sus în jos (dinspre satisfacţia generală spre evaluarea aspectelor vieţii). Dacă privim spre primele abordări asupra modului în care individul îşi evaluează existenţa putem identifica forme incipiente ale viitoarelor explicaţii top- down şi bottom-up într-o serie de lucrări filosofice. Astfel, în Etica nicomahică Aristotel afirmă că nu există un model unic de ajungere la fericire şi nici o unică formă de manifestare a acesteia, deoarece semnificaţia acesteia depinde de subiect : „Unii cred că ea (n.m. fericirea) face parte din bunurile vizibile şi clare, ca plăcerea, bogăţia sau onoarea, alţii cred altfel şi adesea unul şi acelaşi om o priveşte diferit (bolnavul ca sănătate, săracul ca bogăţie) [...]. Unii însă cred, că dincolo de multele bunuri [de acest fel], se află un altul care există prin el însuşi, fiind în acelaşi timp cauza ce condiţionează calitatea tuturor celorlalte de a fi bunuri” (Aristotel, 1988, 10). Marele filosof grec surprinde faptul că atingerea fericirii, şi în principiu a unui nivel ridicat al bunăstării subiective, este un proces determinat de particularităţile fiecărui individ. Cu alte cuvinte, subiectivismul, modul fiecăruia de a fi, influenţează perspectiva pe care individul o are asupra vieţii. Prin asumarea determinării „calităţii bunurilor de a fi bunuri” din partea fericirii putem identifica, în expunerea aristotelică, un germene al viitoarei explicaţii de tip top-down. Aristotel consideră că fericirea poate fi atinsă prin trăirea în acord cu eul adevărat (eudaimonia – „binele specific uman [n.m 74 FLORENTIN FLAVIUS MIHALACHE 4 fericirea] – va fi activitatea sufletului în acord cu virtutea”, Aristotel, 1988, 18). Astfel se subliniază ideea specifică modelului top-down conform căreia nivelul atins de individ în ceea ce priveşte bunăstarea subiectivă este determinat de specificul psihologic al fiecărei persoane (Diener, 1984). În secolul al XIX-lea, filosofia utilitaristă – în special prin J. Bentham (1748–1832) şi J. S. Mill (1806–1873) a promovat modele de calcul ale fericirii plecând de la utilitatea adusă individului de activităţile întreprinse de acesta (Ene, 2000). Explicaţia utilitaristă analizează acţiunile indivizilor prin prisma beneficiului măsurat în fericire pe care acestea îl aduc. Utilitariştii considerau că starea de fericire atinsă la un moment dat poate fi înţeleasă pe baza faptelor individului angrenat în încercarea de a-şi satisface propriile nevoi (Ene, 2000). Cu alte cuvinte, bunăstarea subiectivă rezidă din satisfacerea nevoilor indivizilor. Această afirmaţie ne permite să considerăm că utilitarismul explică fericirea pe baza unor relaţii bottom-up. Revenind la disputa dintre explicaţiile top-down şi bottom-up în ceea ce priveşte domeniul bunăstării subiective, semnalăm faptul că orice referire asupra satisfacţiei faţă de viaţă şi a determinării acesteia poate fi plasată, la nivel macroteoretic, într-una din cele două perspective enunţate. Astfel, satisfacţia generală a fost descrisă fie ca un predictor, fie ca un produs al domeniilor vieţii (Singley, 2005). Din perspectiva modelului bottom-up, evaluarea pe care individul o face vieţii constituie, în mod indirect, şi o evaluare a aspectelor particulare ale acesteia. Satisfacţia, în general, este văzută ca reprezentând o rezultantă, un produs al unor aspecte punctuale, astfel este subliniată importanţa evenimentelor trăite de individ în generarea evaluării globale a vieţii sale. Perspectiva bottom-up consideră că semnificaţia acordată subiectiv de către individ evenimentelor şi caracteristicilor vieţii se transpune în satisfacţii particulare şi că însumarea acestora dă naştere la ceea ce numim, în mod geneic, satisfacţie faţă de viaţă (Campbell, Converse & Rogers, 1976, apud Diener, 1984). Abordarea top-down (teoretizată de E. Diener) se concentrează pe logica existenţei unei relaţii descendente, prin intermediul căreia influenţa generatoare de sens se transmite de la general la particular. Relaţia dintre satisfacţia faţă de viaţă şi satisfacţia faţă de aspectele vieţii este înţeleasă în termenii unei influenţe determinante de sus în jos, prin care individul alocă, pentru un eveniment sau aspect al propriei vieţi, un grad de satisfacţie condiţionat de evaluarea globală pe care acesta o realizează pentru propria sa viaţă. Logica acestei abordări vizează existenţa unei relaţii între optimism, extaversiune şi lipsa tensiunilor psihice (privite ca stări psihologice ce caracterizează indivizii în măsuri diferite) şi evaluarea pozitivă a bunăstării subiective. Stările psihice specifice fiecărui individ determină, din perspectiva modelului top-down, evaluarea generală a vieţii, care la rândul ei influenţează modul în care sunt percepute diversele domenii ale vieţii. 5 DOUĂ PERSPECTIVE ÎN EXPLICAREA SATISFACŢIEI FAŢĂ DE VIAŢĂ 75 Într-un articol publicat în „Journal of Personality and Social Psychology”, în anul 1995, o serie de autori (Feist G. J.; Bodner T. E.; Jacobs J. F.; Miles M.; Tan V.) au realizat o analiză privind modul în care cele două perspective explicative privind satisfacţia faţă de viaţă sunt susţinute (sub aspectul adecvării în explicare) pe o serie de date longitudinale. Concluziile studiului psihosocial au fost că ambele modele explicative se pretează în aceeaşi măsură la analiza datelor, ceea ce înseamnă că, luând în calcul şi variabilele utilizate în studiu (sănătate, gândire constructivă, asumpţiile vieţii, etc.), nu se poate afirma că una dintre abordări se susţine în explicaţie, pe date, în mai mare măsură decât cealaltă. Cu toate acestea, la nivelul discuţiei ştiinţifice, disputa între cele două modele explicative privind satisfacţia este în continuare marcată de divergenţe. Asupra relaţiei dintre abordările top-down şi bottom-up, în cadrul a ceea ce numim bunăstare subiectivă, s-au pronunţat o serie de autori cu importanţă majoră în studiul ştiinţific al calităţii vieţii. Cercetători preocupaţi de domeniul calităţii vieţii şi de cel al bunăstării (Veenhoven, 1988; Costa, McCRae, 1980; Diener, 1984; Lucas, Diener şi Suh, 1996 etc.) accentuează în studiile lor faptul că bunăstarea subiectivă şi satisfacţia influenţează evaluarea aspectelor particulare ale vieţii individului, identificându-se astfel drept susţinători ai modelului top-down în explicarea relaţiei de determinare dintre variabilele ce măsoară calitatea subiectivă a vieţii. Campbell, Converse şi Rodgers (1976), în schimb, subliniază faptul că factorii obiectivi (aspectele concrete ale vieţii indivizilor) explică în mod satisfăcător bunăstarea. Cei trei autori dezvoltă o teorie privind asumarea de către individ a unui anume grad de satisfacţie în urma unor comparaţii pe care acesta le realizează între starea obiectivă ce se doreşte a fi evaluată şi o serie de factori externi, care devin standarde subiective. Alţi autori (Costa, McCrae şi Zonderman, 1987; Costa, Zonderman, McCrae, Cornoni-Huntley, Locke şi Barbaro, 1987; Lucas, Diener şi Suh, 1996; Watson şi Walker, 1996 etc.) au demonstrat că bunăstarea subiectivă rămâne relativ stabilă în timp chiar în cazul modificării condiţiilor obiective de viaţă, ceea ce relativizează validitatea perspectivei bottom-up (Lucas, 2004). Punerea sub semnul întrebării a modelului bottom-up, în special în studii psihologice sau psihosociale, s-a realizat şi prin încercarea de identificare a unei puternice determinări dinspre personalitate spre nivelul indicatorilor bunăstării subiective (Diener, 1984; Diener şi Lucas, 1999 apud Lucas 2004). Totodată s-au realizat studii care au urmărit să demonstreze că factorii genetici au o mare influenţă asupra modului în care indivizii îşi evaluează viaţa (Lykken şi Tellegen, în 1996, au argumentat că 80% din variaţia bunăstării subiective este explicată prin factori genetici). Referindu-se la factorii explicativi ai variaţiei satisfacţiei şi bunăstării E. Diener, într-un studiu din anii ’70, arăta că „variabilele sociodemografic explică mai puţin de 20% din variaţia satisfacţiei cu viaţa” (Bohnke, 2005). Aceleaşi rezultate au fost obţinute şi în urma replicării analizei, în anul 1997 într-un studiu realizat de Diener şi Suh (op. cit Bohnke, 2005). Aceste rezultate fac să se ridice serioase semne de întrebare asupra validităţii explicării variaţiei satisfacţiei faţă de viaţă 76 FLORENTIN FLAVIUS MIHALACHE 6 prin intermediul influenţei exercitate din partea factorilor sociodemografici. Cu toate acestea, noi considerăm că factorii psihologici, precum cei identificaţi de Diener (1984), sunt în bună măsură produşi ai influenţei sociale. Cu alte cuvinte, optimismul, etraversiunea, lipsa tensiunilor psihice etc. rezultă în urma vieţii sociale a individului. Experienţa de viaţă a acestuia îi influenţează modul în care îşi proiectează viitorul, îi poate produce tensiuni psihice, îi modelează temperamentul şi modul în care se raportează la cei din jur. Putem spune că experienţa individului în cadrul socialului îi determină acestuia, mijlocit prin intermediul vieţii psihice, modul în care îşi evaluează viaţa. Prin considerarea acestei influenţe indirecte exercitate din partea socialului asupra satisfacţiei, prin intermediul determinării pe care acesta o realizează asupra psihicului, putem relativiza observaţia formulată de Diener şi Suh, în sensul identificării unei mai puternice influenţe a socialului asupra domeniului bunăstării subiective. Headey, Veenhoven şi Wearey (1991/ 2005) consideră că modelul bottom-up pare a fi foarte bine argumentat teoretic, însă la testarea empirică se dovedeşte că perspectiva top-down este mai puternic susţinută de date. Controversa aceasta, ce priveşte validitatea modelelor top-down şi bottom-up în urma testării lor pe date empirice, a dus la definirea unor metode statistice de verificare a asumpţiilor teoretice implicate de fiecare dintre aceste explicaţii. Prezentăm succint câteva dintre aceste metode (după Lucas, 2004): – modelul-panel: satisfacţia faţă de viaţă şi satisfacţia faţă de domeniile vieţii sunt măsurate de cel puţin două ori (la momente diferite): se studiază nivelul de asociere dintre satisfacţia faţă de viaţă la momentul 1 şi satisfacţia faţă de domeniile vieţii la momentul 2 şi relaţia simetrică; – modelele de utilizarea a ecuaţiilor cu structură non-recursivă (non-recursive structural ecuations models): se bazează pe utilizarea analizei de regresie. În acest sens se testează alternativ influenţa satisfacţiei generale asupra satisfacţiei faţă de domeniile vieţii, şi influenţa satisfacţiei faţă de domenii asupra satisfacţiei generale. Acest procedeu se bazează pe introducerea în model a ceea ce Lucas numeşte variabile instrumentale (Mallard et al. considera variabilele instrumentale ca având „un efect direct şi nereciproc doar asupra uneia dintre cele două variabile de interes” –apud Lucas, 2004); – metoda valurilor multiple: este o extensie a metodei-panel şi se referă la impunerea unor constrângeri în prelucrarea datelor care să conducă spre rezultatele unuia din modele explicative ale bunăstării subiective; – o altă metodă implică măsurarea atât a satisfacţiei faţă de viaţă, cât şi a satisfacţiei faţă de domenii, pentru ca apoi să se verifice dacă costructele încă sunt corelate, chiar dacă se controlează o serie de variabile; – se consideră că cele două metode pot fi testate prin măsurarea corelaţiilor dintre indicatorii ce compun aria bunăstării subiective: se afirmă că modelul top- down se susţine dacă se observă corelaţii puternice între indicatorii privind 7 DOUĂ PERSPECTIVE ÎN EXPLICAREA SATISFACŢIEI FAŢĂ DE VIAŢĂ 77 satisfacţia faţă de aspectele particulare ale vieţii (aceasta deoarece se consideră că toţi aceşti indicatori poartă influenţa determinantă a indicatorului privind satisfacţia generală), totodată, modelul bottom-up este verificat prin identificarea unor corelaţii puternice între fiecare dintre indicatorii privind satisfacţia faţă de aspectele vieţii şi indicatorii apropiaţi ca semnificaţie (spre exemplu, se consideră că satisfacţia faţă de venituri ar trebui să coreleze puternic cu nivelul veniturilor). ANALIZA MODELELOR TOP-DOWN ŞI BOTTOM-UP PE DATELE PRIVIND SATISFACŢIA ROMÂNILOR FAŢĂ DE VIAŢĂ Metodologia de lucru În verificarea celor două modele am apelat la două surse de date: bazele de date tip panel, privind calitatea vieţii, ale ICCV, pentru anii 1997 şi 1998 (eşantion: 717 persoane) şi baza de date a programului Barometrul de Opinie Publică din mai 2006 (eşantion: 2 004 persoane). Testarea modelelor top-down şi bottom-up implica surprinderea intensităţii relaţiei cauzale dintre variabilele analizate. Cea mai importantă sursă de eroare în realizarea acestui demers se referă la asumarea unei cauzalităţi aparente, în care două variabile corelate sunt considerate cauză şi efect (Zamfir, 1999, 28). Pentru susţinerea afirmaţiei privind existenţa unei relaţii cauzale între variabile, literatura de specialitate prezintă o serie de condiţii ce trebuie îndeplinite (Headey et al., 1991/2005; Zamfir, 1999): – identificarea a două sau mai multe fenomene corelate; – relaţiile identificate trebuie să fie semnificative din punct de vedere statistic; – stabilirea succesiunii manifestării în timp a fenomenelor studiate; – explicarea variabilei efect numai pe baza variabilei cauză. Urmând acest model se consideră că A este cauza lui B dacă A şi B sunt corelate semnificativ statistic, dacă A îl precede pe B în manifestare şi dacă asupra lui B acţionează doar factorul A. Transpunând exigenţele identificării cauzalităţii la demersul de testare a modelelor top-down şi bottom-up, B. Headey, R. Veenhoven şi A. Weary (1991/2005) propun o metodă bazată pe utilizarea bazelor de date tip panel. Prin studierea relaţiei ce se realizează între coeficientul de corelaţie dintre satisfacţia faţă de domeniile vieţii măsurată în panelul 1 şi satisfacţia faţă de viaţă din panelul 2 şi dintre coeficientul de corelaţie dintre satisfacţia faţă de viaţă din panelul 1 şi satisfacţia cu domeniile vieţii măsurată în panelul 2 se poate stabili care dintre cele două modele explicative privind bunăstarea subiectivă se susţin pe date în mai mare măsură (Headey et al., 2005). 78 FLORENTIN FLAVIUS MIHALACHE 8 2 Preluând ansamblul metodologic prezentat de către Headey et al. (2005), vom considera că putem testa validitatea modelelor top-down şi bottom-up în urma comparării relaţiilor de asociere dintre variabile privind satisfacţia din bazele de date tip panel (Diagnoza Calităţii Vieţii: 1997, 1998). În acest sens, vom cerceta raportul ce se realizează între coeficienţii de corelaţie ai fiecăreia dintre relaţiile testate. În acest sens, analiza noastră va revela una dintre următoarele situaţii: 1) SD1•SV2>SD2•SV1, când avem de a face cu o relaţie predominantă bottom-up; 2) SD1•SV2<SD2•SV1, caz în care avem de a face cu mai puternică susţinere a modelului top-down. Unde: SD1=satisfacţiile faţă de domeniile vieţii din panelul 1 (1997). SV2=satisfacţia generală faţă de viaţă din panelul 2 (1998). SV1=satisfacţia faţă de viaţă din panelul 1(1997). SD2=satisfacţia faţă de domeniile vieţii din panelul 2 (1998). Cea de-a doua metodă folosită în testarea acestor relaţii implică testarea cauzalităţii prin utilizarea analizei de regresie. Lucas (2004) subliniază că analiza de regresie liniară reprezintă una dintre metodele statistice prin care pot fi verificate modelele top-down şi bottom-up. Astfel, se stabileşte care dintre cele două explicaţii este mai puternică, prin studierea relaţiei dintre variabile privind mulţumirea cuprinse în baza de date a BOP mai 2006 (mulţumirea generală faţă de viaţă, mulţumirea faţă de starea de sănătate, mulţumirea faţă de bani, mulţumirea faţă de serviciu, mulţumirea faţă de viaţa de familie, mulţumirea faţă de prieteni). Se consideră că prin compararea coeficientului de regresie nestandardizat b obţinut în urma testării succesive a relaţiilor dintre variabile putem identifica măsura în care variabilele testate se determină reciproc, iar pe baza acestei analize putem testa validitatea modelelor top-down şi bottom-up. Top-down vs. bottom-up Plecând de la precizările teoretice prezentate (Lucas, 2004; Headey et al., 1991/ 2005, Feist et al., 1995), am obţinut la testarea relaţiei dintre satisfacţia generală din 1997 şi satisfacţia faţă de aspectele vieţii din 1998 (pe de-o parte) şi dintre satisfacţia generală din 1998 şi satisfacţiile faţă de aspectele vieţii din 1997 (pe de altă parte), rezultate care ne determină să afirmăm că ambele modele testate explică, în măsuri aproximativ egale, domeniul satisfacţiei faţă de viaţă (vezi caseta 1). Subliniem, în primul rând, faptul că toate relaţiile testate s-au dovedit a fi semnificative din punct de vedere statistic ( sig < 0.05). 2 Studiul Top-down vs. bottom-up theories of Subjective well-being a fost publicat pentru prima dată în Social Indicators Research, 1991, vol. 24, pp. 81–100 şi republicat în Michalos, A., (edit.), Citation Classics from Social Indicators Research, p. 401–420, Springer, 2005. 9 DOUĂ PERSPECTIVE ÎN EXPLICAREA SATISFACŢIEI FAŢĂ DE VIAŢĂ 79 Caseta 1 Corelaţii Pearson: Testare modele TOP-DOWN şi BOTTOM-UP Satisfacţia generală, 1998 – Satisfacţia faţă de domenii, 1997 Modul de Aprecierea Sg 98 Veniturile Viaţa Sănătatea Aprecierea Realizările petrecere a locului de – obţinute de dvs. profesiei din viaţă timpului muncă Sd 97 personal familie liber Aprecierea Pearson .180 .284 .262.168 .154.198 .210 vieţii de zi correlation cu zi Sig. (2-tailed).000 .000 .000.000 .000.000 .000 N 717 370* 360*717673666717 Satisfacţia generală, 1997 – Satisfacţia faţă de domenii, 1998 Modul de Sg 97 Aprecierea Viaţa Veniturile Sănătatea Aprecierea petrecere a Realizările – locului de de obţinute dvs. profesiei din viaţă timpului Sd 98 muncă familiepersonal liber Aprecierea Pearson .190 .222 .185.193 .148.308 .221 vieţii de zi correlation cu zi Sig. (2-tailed).000 .000 .001.000 .000.000 .000 N 717 356* 339*717683654 717 * La aceste întrebări au răspuns numai cei care aveau un loc de muncă la momentul cercetării. Urmărind valorile coeficienţilor de corelaţiei pentru fiecare dintre relaţiile testate, considerăm că avem de-a face, în principal, cu o explicaţie de tip top-down, când corelaţia dintre satisfacţia generală, 1997 şi satisfacţia faţă de domenii, 1998 este mai mare decât corelaţia dintre satisfacţia faţă de viaţă, 1998 şi satisfacţia faţă de domenii, 1997, în cazul observării relaţiei inverse putând spune că avem de a face cu o determinare predominantă bottom-up. Din cele şapte relaţii astfel testate, modelul top-down explică mai bine patru dintre acestea, iar perspectiva bottom-up s-a dovedit mai puternică în explicare a trei dintre acestea. Analizând datele din caseta de mai sus, considerăm că avem de-a face cu o cauzalitate predominantă top-down în explicarea relaţiilor dintre satisfacţia generală faţă de viaţă şi indicatorii privind: satisfacţia faţă de starea de sănătate, satisfacţia faţă de modul de petrecere a timpului liber, satisfacţia faţă de nivelul veniturilor şi satisfacţia privind realizările din viaţă. Cu alte cuvinte, satisfacţia faţă de viaţă generează, prin influenţa determinantă pe care o exercită, variaţia acestor patru indicatori în măsură mai mare decât reuşesc aceştia să contribuie la creare aprecierii generale faţă de viaţă. Pe de altă parte, alte trei relaţii analizate (dintre satisfacţia generală şi indicatorii privind satisfacţia faţă de profesie, satisfacţia faţă de locul de muncă şi satisfacţia faţă de viaţa de familie) ilustrează o mai puternică determinare de tip bottom-up. Privind rapoartele ce se realizează între aceşti trei indicatorii şi 80 FLORENTIN FLAVIUS MIHALACHE 10 satisfacţia generală considerăm că avem de a face, în special, cu o cauzalitate de jos în sus, prin care satisfacţia faţă de profesie, satisfacţia faţă de locul de muncă şi satisfacţia faţă de viaţa de familie sunt în mai mare măsură determinanţi ai satisfacţiei faţă de viaţă, decât reuşesc să fie predictori ai acesteia. Cea de-a doua metodă utilizată de noi în verificarea modele explicative top- down şi bottom-up, privind geneza satisfacţiei faţă de viaţă, implică compararea rezultatelor obţinute la testare relaţiei de cauzalitate dintre variabilele privind satisfacţia (Lucas, 2004). Analiza de regresie simplă aplicată pe variabilele ce măsoară satisfacţia faţă de viaţă şi faţă de aspectele sale, la momentul mai 2006 (baza de date BOP) reprezintă principalul instrument de testare a cauzalităţii dintre două variabile. În acest sens, demersul nostru implică compararea valorilor coeficienţilor de regresie nestandardizată b rezultaţi în urma testării relaţiilor de determinare dintre variabile. Analizele de regresie privind relaţiile dintre satisfacţiile faţă de aspectele vieţii şi satisfacţia generală, cât şi relaţiile simetrice acestora (dintre satisfacţia generală şi satisfacţiile faţă de aspectele vieţii) au dus la constituirea următoarei scheme (vezi Caseta 2): Caseta 2 Coefiecienţii de regresie b rezultaţi în urma testării modelelor BOTTOM-UP şi TOP-DOWN, pe datele BOP 2006 11 DOUĂ PERSPECTIVE ÎN EXPLICAREA SATISFACŢIEI FAŢĂ DE VIAŢĂ 81 Datele prezentate mai sus ilustrează faptul că explicaţia de tip top-down se suţine, pe datele noastre, în mai mare măsură decât explicaţia bottom-up, pe trei din cele cinci variabile testate (astfel, nivelurile mulţumirii faţă de serviciu, faţă de starea de sănătate şi faţă de banii deţinuţi sunt rezultatele influenţei satisfacţiei generale în mai mare măsură decât reuşesc aceştia să o determine). Urmărind valorile coeficientului de determinaţie simplă (adjusted r square) asociate relaţiilor testate, subliniem faptul că variaţia indicatorului satisfacţiei generale faţă de viaţă explică 13% din variaţia satisfacţie faţă de starea de sănătate, 19% din variaţia satisfacţiei faţă de serviciu şi 30% din variaţia indicatorului privind satisfacţia faţă de banii deţinuţi. În acelaşi timp, urmărind valorile coeficientului de regresie b, am putea spune că satisfacţia faţă de viaţă este produsul mulţumirii faţă de viaţa de familie şi a mulţumirii faţă de prieteni, însă valorile coeficienţilor de determinaţie asociaţi acestor relaţii sunt foarte mici (0.030, respectiv 0.032), ceea ce arată că aproximativ 3% din variaţia satisfacţiei generale este explicată de fiecare dintre cei doi indicatori. CONCLUZII Analiza susţinerii modelelor top-down şi bottom-up, pe o serie de date longitudinale privind satisfacţia românilor faţă de viaţă, a relevat faptul că domeniul bunăstării subiective se constituie în urma unui proces de dublă cauzalitate. Astfel, putem afirma că satisfacţia generală faţă de viaţă, măsurată printr-un indicator general privind evaluarea vieţii ca întreg (Veenhoven, 1989), este atât un produs, cât şi un determinant al satisfacţiei faţă de domeniile concrete ale vieţii. Rezultatele obţinute nu ne permit să afirmăm că unul dintre modelele top- down sau bottom-up este superior celuilalt în explicarea predominării cauzalităţii dintre variabilele privind satisfacţia. Astfel, considerăm că ambele modele oferă explicaţii aproximativ egale asupra determinării dintre variabilele ce constituie domeniul satisfacţiei faţă de viaţă. Considerăm, în conformitate şi cu o serie de rezultate anterioare (Feist, et al., 1995) că modelele top-down şi bottom-up pot fi înţelese ca perspective explicative complementare şi nu antagonice. Aceasta, deoarece analiza a condus la concluzia că avem de a face cu un proces de dublă determinare, atât de sus în jos (dinspre indicatorul privind satisfacţia generală spre indicatorii ce măsoară satisfacţia faţă de domeniile vieţii), cât şi de jos în sus (dinspre satisfacţia faţă de domeniile vieţii spre satisfacţia generală). În acest sens, putem considera că domeniul satisfacţiei faţă de viaţă reprezintă produsul unui sistem de relaţii de determinare, prin care influenţa se transmite atât de la general la particular şi în sens invers, dezvoltându-se astfel o serie de rapoarte de influenţare reciprocă între satisfacţia generală şi satisfacţia faţă de domeniile vieţii. 82 FLORENTIN FLAVIUS MIHALACHE 12 BIBLIOGRAFIE 1. Aristotel, Etica Nicomahică (cartea I, cartea II), Bucureşti, Editura Ştiinţifică şi Enciclopedică, 1988. 2. Bălţătescu, S., Abordări psihosociale ale satisfacţiei şi fericirii, în „Calitatea vieţii”, nr. 2/2003, pp. 261–163, 2003. 3. Bălţătescu, S., Satisfacţia vieţii în România (1990–2001). O cercetarea comparativă asupra a două serii de date, în „Revista de Cercetări Sociale”, nr 3–4/2000, pp. 63–76, 2000. 4. Bohnke, P., First European Quality of Life Survey: Life satisfaction, happiness and sense of belonging, Dublin, European Foundation for the Improvement of Living and Working Conditions, 2005. 5. Culic, I., Metode avansate în cercetarea socială: Analiza multivariată de interdependenţă, Iaşi, Editura Polirom, 2004. 6. Cummins, R., The domain of life satisfaction: an attempt to order chaos, în Alex C. Michalos (ed.), Citation Classics from Social Indicators Research, p. 559–584, 2005. 7. Delhey, J., Life satisfaction in an enlarged Europe, Dublin, European Foundation for the Improvement of Living and Working Conditions, 2004. 8. Diener, E., Subjective Well-Being, în „Psychological Bulletin”, vol. 95, nr. 3, pp. 542–575, 1984. 9. Diener, E., Suh, E., Measuring quality of life: Economic, Social and Subjective Indicators, în „Social Indicators Research”, 40: 189–216, 1997. 10. Diener, E., Fujita, F., Life Satisfaction Set Point: Stability and Change, în „Journal of Personality and Social Psychology”, vol 88, nr. 1, pp 158–164, 2005. 11. Ene, G., (coord.), Filosofia politică a lui John Stuart Mill, Iaşi, Editura Polirom, 2000. 12. Feist, G. J., Bodner, T. E., Jacobs, J. F., Miles, M., Tan, V., Integrating top-down and bottom-up structural models of subjective well-being: a longitudinal investigation, „Journal of Personality and Social Psichology”, vol 68, p. 138–150, 1995. 13. Headey, B., Veenhoven, R. şi Weary, A., Top-down vs. bottom-up theories of subjective well-being, în Michalos, A., (ed.), Citation Classics from Social Indicators Research, pp. 401–420, Springer, 2005. 14. Leonardi, F., Spazzafumo, L. şi Marcellini, F., Subjective well-being: the constructionist point of view. A longitudinal study to verify the predictive power of top-down effects and bottom-up processes, „Social Indicators Research”, 70: 53–77, 2005. 15. Lucas, R., Top-Down and Bottom-Up models Of Life Satisfaction Models, lucrare prezentată la cea de a şasea conferinţă a International German Socio-Economic Panel Study, 2004. 16. Mărginean, I. şi Bălaşa, A. (coord), Calitatea vieţii, Bucureşti, Editura Expert, 2002. 17. Singley, D., Longitudinal Prediction of Domain Satisfaction and Global Satisfaction: Test of a Social Cognitive Model, University of Maryland, 2005. 18. Veenhoven, R., Conditions of happiness, Boston, Lancaster, Dardrecht, D. Raider Publishing Company, 1989. 19. Veenhoven, R. şi colab, Happiness in nations. Subjective appreciations of life in 56 nations 1949–1992, Rotterdam, Ed. RISBO, Erasmus University of Rotterdam, 1993. 20. Zamfir, C., (coord.), Indicatori şi surse de variaţie a calităţii vieţii, Bucureşti, Editura Academiei RSR, 1984. 21. Zamfir, C. şi Vlăsceanu, L. (coord), Dicţionar de sociologie, Bucureşti, Editura Babel, 1992. 22. Zamfir, C., Spre o paradigmă a gândirii sociologice, Iaşi, Editura Cantes, 1999. 23. *** Mircea Comşa, Viaţa de zi cu zi. Trecut, prezent şi viitor, Analiză pe datele barometrelor de opinie publică (OSF), 2003. 24. www.eurofound.eu 25. www.gallup.ro 26. www.osf.ro 13 DOUĂ PERSPECTIVE ÎN EXPLICAREA SATISFACŢIEI FAŢĂ DE VIAŢĂ 83 ife satisfaction represents a product or a factor of life domains satisfaction? To this question, we want to offer an answer in this L study. Analysing the models top-down and bottom-up we want to discover which of these perspectives is better upholded by some empirical data. In this analysis we have used two major data sources: the research BOP from May 2006 and some panel data from ICCV Quality of Life Diagnosis (for the years 1997 and 1998). The analysis of these data wants to obtain an image of subjective well-being construct in Romanian society. Key words: life satisfaction, subjective well being, top-down model, bottom-up model, life domains. 84 FLORENTIN FLAVIUS MIHALACHE 14 